
UNIUNEA EUROPEANĂ - PRINCIPALA PUTERE COMERCIALĂ A LUMII

 

Statisticile economice evidenţiază faptul că, la începutul mileniului III, valoarea comerţului exterior realizat de statele Uniunii Europene reprezintă peste o cincime din valoarea comerţului mondial. UE este cel mai mare exportator mondial şi al doilea importator mondial, după SUA. Potrivit analiştilor economici, dacă se ia considerare şi valoarea comerţului desfăşurat între ţările membre ale UE, supremaţia acesteia ar deveni incontestabilă: circa 35% din exporturile şi importurile lumii.

În ansamblu, economia UE este una dintre cele mai deschise din lume: pe parcursul ultimilor 15 ani, schimburile comerciale au contribuit cu circa 22-25% la produsul brut cumulat al Uniunii. Proporţia corespunzătoare în cazul Statelor Unite nu depăşeşte 20-22%, fiind şi mai mică în cazul Japoniei: 15-16%. Gradul de deschidere spre exterior a economiei Uniunii Europene este probat şi de ponderea însemnată pe care o au importurile de produse manufacturate în produsul intern brut: circa 6-7%, adică egală cu cea a SUA şi dublă faţă de Japonia.

Ţinând seama de importanţa economică mondială a UE, de pronunţata sa tendinţă spre export, precum şi de numărul însemnat de acorduri încheiate cu alte ţări, analiştii economici apreciază în mod unanim măsurile de politică economică aplicate în cadrul UE şi reverberaţiile acestora la scară globală.

În cea mai mare parte, măsurile legate de politica economică externă sunt luate şi se aplică la scara întregii Uniuni, prerogativele specifice ale statelor membre fiind limitate.

Încă din 1971, Curtea Europeană de Justiţie a hotărât că în domeniile în care organismele comunitare au luat măsuri prin care sunt instituite reguli comune, statele membre nu mai au dreptul de a contracta cu ţări terţe obligaţii care pot afecta punerea în aplicare a acestor reguli.

Treptat, politica economică externă a UE s-a orientat tot mai mult către o cooperare largă, în domenii complementare celui comercial. Liniile directoare definite în acest sens de Comisia Europeană, în martie 1991, exced sfera tradiţională a politicii comerciale comune şi includ aspecte precum:

▪ infrastructura schimburilor comerciale (regimul de creditare a exporturilor, asigurări şi garantări de credite etc.);

▪ mişcarea serviciilor şi capitalurilor, investiţiile directe şi drepturile de proprietate intelectuală;

▪ cooperarea financiară şi tehnică nelegată exclusiv de asistenţa pentru dezvoltare.

 

COMERŢUL LIBER

 

De când a luat fiinţă, Comunitatea Europeană s-a manifestat în mod constant ca promotor al liberalizării comerţului internaţional. Importanţa cu totul specială acordată acestui obiectiv reiese din menţionarea sa în chiar textul constitutiv al CEE - Tratatul de la Roma (1957) - care, la articolul 110, face referire la "abolirea progresivă a restricţiilor din comerţul internaţional".

Politica comercială promovată în ultimii ani de către UE s-a axat pe trei coordonate principale:

▪ integrare şi armonizare între statele membre, prin intrarea în vigoare, de la 1 ianuarie 1993, a Pieţei Interne Unice (PIU);

▪ extinderea rapidă şi sporirea complexităţii relaţiilor comerciale preferenţiale cu alte ţări şi regiuni;

▪ participarea activă la eforturile multilaterale de liberalizare a comerţului internaţional, evidenţiată prin contribuţia substanţială adusă la finalizarea Rundei Uruguay (încheiată în anul 1994) de negocieri comerciale multilaterale.

 

Piaţa Internă Unică 

 

Transpunerea în practică a programului PIU şi-a adus o contribuţie însemnată la lărgirea posibilităţilor de acces la piaţa comunitară, cu atât mai mult cu cât deschiderile realizate s-au făcut în mod autonom, necondiţionat de acordarea unor concesii din partea partenerilor comerciali. Printre progresele cele mai semnificative se numără:

▪ eliminarea unilaterală a majorităţii restricţiilor "reziduale" la import, care mai erau aplicate de către unele state membre;

▪ întărirea caracterului concurenţial al procedurilor privind achiziţiile publice în UE şi extinderea automată a acestor avantaje asupra tuturor furnizorilor proveniţi din ţările semnatare ale Acordului GATT (1948) privind achiziţiile publice;

▪ monitorizarea la nivel comunitar a unor standarde naţionale şi disponibilitatea de a negocia cu ţări terţe acorduri de recunoaştere reciprocă a procedurilor de certificare şi testare.

 

Acorduri Comerciale Preferenţiale (ACP)

 

În decursul timpului, între UE şi numeroase ţări terţe au intervenit acorduri în baza cărora relaţiile comerciale bilaterale se desfăşoară într-un cadru mai favorabil decât cel dat de regimul clauzei naţiunii celei mai favorizate, acordată de SUA. Regimurile prevăzute de fiecare acord pentru desfăşurarea schimburilor comerciale reciproce diferă sub aspectul dimensiunii concesiilor acordate de UE şi al gradului de reciprocitate din partea ţărilor beneficiare. Analiştii economici utilizează, în acest sens, o figură de stil ce sugerează existenţa unei "piramide" de acorduri comerciale preferenţiale, în vârful căreia se află ţările ACP.

Relaţiile comerciale privilegiate stabilite între UE şi diferitele ţări terţe au la bază fie dorinţa de a menţine legături speciale ale statelor membre, existente în momentul constituirii CEE, fie - mai recent - dorinţa de a concepe o politică externă comună coerentă (cazul politicii mediteraneene şi al celei privind Europa centrală şi răsăriteană).

Ca o trăsătură generală, acordurile comerciale preferenţiale ale UE vizează cu precădere produsele industriale finite şi semifinite. Produsele agricole fac numai în mică măsură obiectul unor preferinţe, iar acestea vizează aproape exclusiv produsele agricole prelucrate. Pe măsură ce procesul de liberalizare comercială pe baze multilaterale se accentuează, analiştii economici au remarcat o scădere a efectului de reorientare a comerţului pe care îl generează acordurile comerciale preferenţiale, putându-se vorbi de o "nivelare" a piramidei preferinţelor comerciale.

 

Liberalizarea comerţului (GATT/OMC)

 

Taxele vamale aplicate la importul în UE au un efect restrictiv extrem de moderat. Mai mult, circa 40% din importurile UE nu sunt supuse nici unui fel de impuneri sub forma taxelor vamale. Angajamentele UE în cadrul Rundei Uruguay au inclus o reducere substanţială (de circa 38%) a taxelor vamale existente la import, al căror nivel mediu va ajunge, până în anul 2005, la 4,1%. Printre bunurile cărora nu li se vor mai aplica în viitor taxe vamale la import se numără: produsele farmaceutice, majoritatea produselor siderurgice, mobila, hârtia, jucăriile, săpunurile şi detergenţii.

O mai mare libertate de acces va fi asigurată şi pentru produsele considerate "sensibile". Astfel, UE a declanşat deja procesul de eliminare graduală a restricţiilor cantitative încă aplicabile importurilor de produse textile. De exemplu, până cel mai târziu la 1 ianuarie 2005, nu vor mai fi aplicate nici un fel de restricţii cantitative în cadrul celor 20 de aranjamente bilaterale aflate sub egida Acordului Multifibre (AMF).

Şi în cazul produselor agricole, unde Politica Agricolă Comună (PAC) a determinat aplicarea unui tratament mai strict asupra importurilor, punerea în aplicare a angajamentelor convenite în cadrul Rundei Uruguay determină, într-o primă etapă, introducerea unui regim de import mai transparent şi mai predictibil, ca urmare a convertirii în taxe vamale a ansamblului restricţiilor cu caracter netarifar aplicate anterior. De asemenea, nivelul acestor taxe vamale va cunoaşte o reducere graduală, în medie cu 36%, pe parcursul unei perioade de 6 ani.

Taxele vamale aplicate la importul (CNF )de produse industriale în UE (în %)

	Produse industriale
	1990
	2000

	Ansamblul produselor industriale

Textile şi îmbrăcăminte

Încălţăminte

Piele şi cauciuc

Lemn şi plută

Automobile
	6,0

11,3

11,7

4,7

8,3

9,5
	3,7

9,4

10,2

3,4

4,7

8,4


 

Analiştii economici apreciază că UE recurge pe o scară destul de extinsă la proceduri destinate combaterii practicilor comerciale neloiale în materie de preţ ale partenerilor externi, cu precădere la acţiuni antidumping. În cadrul acestor proceduri, practica curentă a UE - în cazul constatării unei situaţii de dumping - este de a obliga asumarea de către exportator a unui angajament de respectare a unui nivel minim de preţ, faţă de varianta mai restrictivă a aplicării unei taxe antidumping. Măsurile antidumping aplicate de UE nu vizează decât o proporţie cu totul marginală din importurile efectuate din ţări terţe: în jur de 0,8% în prezent. Mai mult, analiştii economici remarcă o tendinţă netă de descreştere a numărului măsurilor antidumping aplicate, de la un nivel maxim de 187 în 1984, la 147 la finele anului 1995 şi sub 100 la sfârşitul anului 2000.

O şi mai pronunţată tendinţă de moderare se poate observa cu privire la utilizarea de către UE a măsurilor de salvgardare, destinate să protejeze piaţa internă de efectele destabilizatoare ale unor importuri efectuate în asemenea condiţii, încât crează un prejudiciu serios producătorilor naţionali. Faţă de un număr de 12 asemenea măsuri aflate în vigoare în 1991, la finele anului 1994 nu se mai înregistrau decât 3 restricţii aplicate cu acest titlu.

 

Sistemul generalizat de preferinţe vamale (SGP)

 

UE a fost primul grup de ţări dezvoltate care a pus în aplicare, la 1 iulie 1971, în baza recomandării ONU privind strategia internaţională pentru cel de-al doilea deceniu al dezvoltării, o schemă de preferinţe vamale nereciproce şi nediscriminatorii în favoarea ţărilor în curs de dezvoltare. În prezent, de acest regim preferenţial beneficiază circa 130 de ţări. Pentru cele 70 de ţări ACP, beneficiile decurgând din schema SGP au însă un caracter mai mult teoretic, avantajele comerciale prevăzute prin "acordurile Lome" fiind mai substanţiale.

Facilităţile acordate vizează în principal produsele industriale, un regim special fiind însă prevăzut pentru produsele textile, al căror import în UE este guvernat şi de AMF. Dintre produsele agricole, sunt incluse în sfera de aplicabilitate a SGP doar circa 400, în exclusivitate cele care nu fac obiectul regulilor privind organizarea comună a pieţelor. Dacă pentru cvasitotalitatea produselor industriale vizate de SGP concesiile constau în exceptarea de la plata taxelor vamale de import, în cazul produselor agricole concesiile se limitează la acordarea unor reduceri ale nivelului taxelor vamale aplicabile.

Începând din anul 1981, accesul exportatorilor la concesiile tarifare prevăzute în schema SGP a fost supus anumitor limitări destinate să asigure, pe de o parte, că importurile anumitor produse considerate "sensibile" nu ating niveluri care să creeze probleme pe piaţa comunitară (din momentul în care la un anumit produs importurile în regim SGP ating un plafon prestabilit, se suspendă aplicarea tratamentului preferenţial) iar, pe de altă parte, ca preferinţele să nu fie adjudecate în prea mare măsură de un număr limitat de ţări beneficiare (dacă o singură ţară beneficiară ajunge să deţină 6% din importurile totale ale UE provenite din ţări terţe, tratamentul preferenţial poate să-i fie retras, cu titlu temporar sau permanent).

Ţările desemnate ca fiind cel mai puţin dezvoltate obţin avantaje suplimentare în cadrul schemei SGP a Uniunii Europene, prin aceea că nu li se aplică limitările menţionate mai sus, iar exporturile lor de produse agricole aflate sub incidenţa SGP sunt admise în franciză şi nu li se aplică nici un fel de taxe vamale.

Obiectivul iniţial al SGP, acordarea către ţările în curs de dezvoltare a unui avantaj concurenţial în raport cu alte ţări furnizoare, este tot mai dificil de realizat în condiţiile reducerii nivelurilor de bază ale taxelor vamale în toate ţările dezvoltate. Analiştii economici estimează că, odată cu punerea integrală în aplicare a angajamentelor de reducere pe cale multilaterală a nivelului taxelor vamale la import, marja preferenţială de care beneficiază furnizorii care pot fi incluşi în pentru schema SGP a Uniunii Europene se va reduce cu circa 23%.

 

ASISTENŢA FINANCIARĂ

 

Încă de la înfiinţarea sa, în 1957, Comunitatea Europeană s-a angajat în acţiuni de asistenţă pentru dezvoltare: primul Fond European de Dezvoltare (FED) s-a constituit în 1958. Obiectivul generic al asistenţei externe acordate de UE este acela de a contribui la echilibrul şi la pacea mondială. Tratatul de la Maastricht (1992) a clasificat pentru prima dată politica de Asistenţă pentru Dezvoltare (AOD) ca pe un domeniu de sine stătător în cadrul politicilor comune promovate la scara UE şi a urmărit asigurarea unei coerenţe mai mari între politica de asistenţă şi celelelalte politici comune ale UE.

Delimitarea sumelor acordate cu titlu de AOD de alte transferuri externe de capital are ca regulă generală faptul că pot fi induse în această categorie doar aporturile (sub formă de donaţii sau credite) acordate de sectorul public, în scopul esenţial de a ameliora performanţele economice şi nivelul de trai din ţările receptoare şi care sunt însoţite de condiţii financiare mai favorabile decât cele uzual existente pe piaţă.

UE şi membrii săi sunt la originea celor mai importante transferuri financiare acordate ca AOD. Potrivit statisticilor UE, contribuţia Uniunii Europene o depăşeşte pe cea a celorlalţi importanţi donatori (SUA şi Japonia) în termeni absoluţi: asistenţa pentru dezvoltare acordată de UE reprezintă peste 0,4% din produsul brut cumulat al grupării, faţă de circa 0,3% din PIB în cazul Japoniei şi sub 0,2% în cazul Statelor Unite. Calitatea AOD oferite de UE poate fi comparată în mod favorabil cu cea a altor donatori sub mai multe aspecte:

▪ circa 40% din fonduri sunt destinate ţărilor cel mai puţin dezvoltate, faţă de un procentaj mediu pe ansamblul donatorilor OCDE de numai 25%;

▪ circa 97% din fondurile acordate cu titlu de AOD sunt nerambursabile, pondere net superioară mediei înregistrate la nivelul OCDE.

Politica de asistenţă externă a Uniunii Europene s-a deschis progresiv, în mod continuu, către întreaga comunitate internaţională. Pe lângă extinderea sferei sale geografice de cuprindere, asistenţa externă acordată de UE şi statele membre a cunoscut o permanentă diversificare, prin crearea de noi instrumente de cooperare financiară şi tehnică. În acest sens se pot menţiona instrumentele financiare introduse în cadrul Convenţiilor de la Lome de cooperare cu ţările ACP (schema de stabilizare a încasărilor din export, promovarea cooperării regionale dintre ţările receptoare de asistenţă), ca şi inovaţiile de natură instituţională (dialogul instituţionalizat, aşezarea acţiunilor de asistenţă pe baze contractuale, cu drepturi şi obligaţii reciproce, condiţionarea asistenţei de respectarea unor standarde minime în materia drepturilor omului, etc.).

Experţii economici europeni apreciază că politicile bilaterale de asistenţă externă (desfăşurate de fiecare stat membru în parte) şi cele multilaterale (desfăşurate sub egida Comisiei) sunt încă insuficient armonizate, atât sub aspectul coordonării obiectivelor urmărite, cât şi sub acela al criteriilor utilizate pentru alocarea asistenţei. De aceea, un obiectiv urmărit cu insistenţă de responsabilii şi specialiştii în economie este acela al armonizării politicilor naţionale de AOD cu cea promovată la scara întregii Uniuni, al cărei gestionar este Comisia Europeană.

Acest obiectiv este atins prin transferul către Comisie a atribuţiilor privind administrarea unei părţi mai mari din asistenţă externă, acordată de UE. În prezent, un procent de circa 15% din asistenţa externă acordată de UE şi de membrii săi este administrat de Comisia Europeană. Contribuţia acesteia la gestionarea unor anumite forme de asistenţă este însă mai mare decât această medie: în cazul asistenţei umanitare, de exemplu, Comisia este însărcinată cu gestionarea a jumătate din fondurile provenite din bugetul UE cu această destinaţie.

În cadrul bugetului comunitar, sumele destinate AOD reprezintă un alt criteriu de cheltuieli. Sumele reprezintă însă doar aproximativ jumătate din asistenţa acordată de UE pe cale multilaterală, restul fiind acordat prin FED, care este un fond extrabugetar, finanţat prin contribuţii directe ale statelor membre.

 

Ajutorul umanitar

 

În afară de sumele alocate cu acest titlu de statele membre, un buget special permite UE să intervină rapid în situaţii de urgenţă. Aceste acţiuni se desfăşoară sub directul control al Comisiei şi sunt coordonate cu acţiunile similare derulate de către statele membre. Prin sprijinul diverselor organizaţii neguvernamentale (există acorduri-cadru de parteneriat cu circa 170 de asemenea organizaţii), această asistenţă permite salvarea anuală a mii de vieţi omeneşti. Ajutorul umanitar acordat de UE prin intermediul Comisiei a crescut pe parcursul ultimului deceniu, de la 114 milioane ECU (în 1991), la 692 milioane ECU (în 1995). Cu toate acestea, bugetele cumulate pentru ajutor umanitar de urgenţă (646 milioane euro în 2002) şi pentru ajutor pentru dezvoltare (1,1 miliarde) acordat de UE reprezintă mai puţin de jumătate din valoarea pagubelor provocate de intemperii producţiei agricole a Italiei, de exemplu, în vara anului 2002, pierderi estimate la 3,7 miliarde euro. 

La scară mondială, UE şi membrii săi au acordat, în perioada 1990-2000, aproape 60% din ajutorul umanitar, adică aproape dublu faţă de fondurile alocate de următorul donator în ordinea importanţei bugetare, SUA.

 

Credite acordate de Banca Europeană de Investiţii

 

Banca Europeană de Investiţii (BEI) are ca principal obiectiv contribuţia la consolidarea economică a regiunilor mai puţin dezvoltate din cadrul UE, finanţând şi proiecte destinate sprijinirii altor politici ale UE, în particular cea privind asistenţa economică externă. Până în prezent, BEI s-a implicat activ în finanţarea unor proiecte subsumate acţiunilor de cooperare pentru dezvoltare economică în circa 120 de ţări extracomunitare.

Sumele cu care BEI contribuie la finanţarea unor proiecte extracomunitare sunt în continuă creştere. Potrivit rapoartelor economice ale băncii, în 1994, de exemplu, finanţările în ţări terţe ale BEI au atins suma de 2246 milioane ECU, reprezentând 11,3% din totalul operaţiunilor de creditare derulate în acel an de bancă. Acest procent este superior procentului de 8,2%, cât reprezintă operaţiunile de creditare extracomunitară ale BEI pe ansamblul perioadei 1973-94. Următorii beneficiari în ordinea importanţei, în aceeaşi perioadă de timp au fost ţările mediteraneene (cu 607 milioane ECU) şi ţările ACP (462 milioane ECU).

Creditele BEI sunt destinate unor proiecte specifice, care sunt cofinanţate şi din alte surse de fonduri. Ca regulă generală, contribuţia BEI la finanţarea acestor proiecte nu poate depăşi 50%. Aproape trei sferturi din operaţiunile de creditare extracomunitară ale BEI sunt destinate finanţării proiectelor de infrastructură: energie, transporturi şi telecomunicaţii.

Extinderea operaţiunilor de creditare ale BEI asupra statelor TECE s-a făcut în baza unei decizii adoptate, la sfârşitul anului 1989, de către Consiliul Guvernatorilor, care aproba angajarea în această regiune a unor fonduri de 4,7 miliarde ECU pentru perioada 1990-1996. Potrivit unui raport al BEI, dat publicităţii în anul 2001, doar finanţarea programelor energetice ale statelor membre UE, pentru perioada 1990-2000, a atins nivelul de 1,5 miliarde de ECU.

 

Asistenţa macro-financiară

 

Concepută iniţial pentru sprijinirea balanţelor de plăţi ale statelor membre, asistenţa macro-financiară a UE a fost extinsă cu începere din 1990 şi asupra ţărilor terţe, în primul rând statele TECE. Această asistenţă ia forma unor credite pe termen mediu acordate direct statelor beneficiare. Creditele au o dublă funcţie aceea de a spori capacitatea de import a economiei destinatare (afectată de dezechilibrul existent în balanţa de plăţi externe) şi de a contribui la stabilitatea cursului de schimb al monedei naţionale (prin ameliorarea volumului rezervelor internaţionale oficiale).

Caracteristicile principale ale asistenţei macro-financiare sunt următoarele:

▪ caracterul excepţional (deciziile de creditare fiind luate strict de la caz la caz);

▪ complementaritare (acordarea de credite doar în măsura în care necesarul de finanţare externă nu poate fi acoperit din alte surse);

▪ condiţionalitate (eliberarea creditelor în tranşe, pe măsura îndeplinirii unor criterii de performanţă manoeconomică şi de ajustare structurală, de regulă convenite de ţara beneficiară cu FMI).

În ultima perioadă, nevoia acestui tip de asistenţă a scăzut, pe măsura refacerii rezervelor valutare ale ţărilor beneficiare şi a abordării cu succes de către acestea a surselor private de capital. 

În total, TECE au beneficiat de angajamente din partea EU echivalente cu 2,86 miliarde ECU. Alte ţări care au beneficiat de asistenţa macro-financiară a UE sunt Algeria, Israel, Ucraina şi Moldova.

 

REŢEAUA GLOBALĂ DE RELAŢII BILATERALE

 

▪ Asociaţia Europeană a Liberului Schimb (AELS)

Ţările AELS au reprezentat principalul partener comercial al Comunităţii Europene. Fluxurile comerciale reciproce s-au redus continuu de-a lungul timpului datorită faptului că majoritatea membrilor AELS au aderarat progresiv, cu începere din 1973, la Comunitatea Europeană.

Încă din 1977, comerţul reciproc cu produse industriale a fost deplin liberalizat, punându-se astfel bazele celei mai mari zone de liber schimb cunoscute în istorie. Din 1984, cooperarea bilaterală a fost extinsă şi asupra unor arii conexe comerţului cu bunuri, cum ar fi: simplificarea documentelor administrative, cercetare-dezvoltare şi chestiuni legate de protecţia mediului. Potrivit analiştilor economici, relaţiile comerciale dintre CEE şi ţările AELS s-au caracterizat prin absenţa fricţiunilor, constituind un remarcabil exemplu de cooperare economică în beneficiul mutual.

Proiectul Pieţei Interne Unice (PIU) a dat un nou impuls şi o nouă dimensiune relaţiilor cu ţările AELS. În urma unor negocieri purtate în paralel cu definirea coordonatelor PIU, între UE şi ţările AELS a fost creat aşa-numitul Spaţiu Economic European (SEE), al cărui tratat constitutiv a fost semnat în anul 1992. Apariţia SEE presupunea extinderea celor patru libertăţi fundamentale de circulaţie în interiorul PIU (a bunurilor, serviciilor, capitalurilor şi forţei de muncă) şi asupra ţărilor AELS, cu unele mici derogări referitoare în principal la circulaţia forţei de muncă. Crearea SEE a presupus şi preluarea de către ţările AELS a acquis-ului comunitar.

Crearea SEE avea să faciliteze mult negocierile de aderare la UE a unor ţări AELS (Austria, Finlanda şi Suedia), care s-au încheiat într-un timp record, la începutul anului 1994.

▪ Grupul G-7

□ SUA

Analiştii şi experţii economici apreciază că relaţia transatlantică, dintre UE şi SUA, rămâne cea mai importantă din lume în termeni economici, chiar dacă nu este formalizată prin vreun instrument juridic special care să confere părţilor avantaje deosebite în raport cu terţii.

În mod tradiţional, fiecare din cele două economii a reprezentat (cu excepţia vecinilor imediaţi: AELS - în cazul UE şi Canada - în cazul SUA) cel mai important partener comercial al celeilalte. Deşi în scădere faţă de perioada anilor '80, când îi era destinată circa o treime din exporturile americane, piaţa UE continuă să absoarbă peste 20% din exporturile Statelor Unite, în vreme ce SUA este în continuare principalul debuşeu al exporturilor comunitare, cu o pondere de circa 18%. Situaţia este similară şi la import, unde UE deţine o proporţie de 17% din importul total al SUA, iar Statele Unite sunt la originea a circa 17% din importurile extracomunitare ale UE în ansamblul său.

Chiar dacă dinamica comerţului transatlantic este ceva mai scăzută decât cea a comerţului desfăşurat de UE şi, respectiv, SUA, cu alte regiuni ale lumii, cele două economii vor continua să rămână puternic interdependente. Un argument în acest sens este şi puternica legătură existentă prin fluxurile reciproce de investiţii directe: peste jumătate din stocul cumulat al investiţiilor externe directe în economia americană provine din UE, după cum peste 40% din totalul investiţiilor străine în UE îşi au originea în Statele Unite. 

Relaţiile UE-SUA nu au fost lipsite de asperităţi, iar unele fricţiuni au la bază chiar divergenţe de principiu. UE, de pildă, obiectează faţă de unele tendinţe către unilateralism şi extrateritorialitate manifestate în politica comercială americană, iar Statele Unite critică anumite măsuri de subvenţionare în cadrul UE sau insuficienta prezenţă a firmelor americane la adjudecarea contractelor de achiziţii publice din ţările membre ale UE. Aceste fricţiuni au fost gestionate într-un spirit de reţinere, şi nu au degenerat în conflicte de proporţii, cu impact destructiv asupra fluxurilor comerciale bilaterale. În acest sens, un exemplu îl constituie "războiul oţelului" declanşat la începutul anului 2002 (executivul comunitar a adoptat, la 27 martie 2002, o serie de măsuri de protecţie a pieţei în urma deciziei SUA de a impune taxe vamale de până la 30% asupra importurilor de oţel). Mai mult, cu începere din 1994, cele două părţi au convenit punerea la punct a unui mecanism comun de avertizare, care să le permită identificarea ariilor problematice din stadiul incipient, facilitând astfel rezolvarea lor rapidă. 

Analiştii economici au apreciat că încheierea perioadei războiului rece a conferit relaţiei transatlantice un dinamism revigorat, menit să dezvolte noi mecanisme de cooperare pentru a face faţă provocărilor lansate de noua ordine mondială. Noile dimensiuni ale acestui parteneriat au fost schiţate încă din noiembrie 1990, în cadrul Declaraţiei Transatlantice, care stabileşte obiectivele comune ale celor doi parteneri, principiile partenariatului lor şi care a pus bazele unui cadru instituţionalizat de consultări, constând în reuniuni bianuale la vârf, între preşedinţia Consiliului UE, a Comisiei şi Preşedintele SUA.

Un pas important pe linia cristalizării obiectivelor şi mecanismelor partenariatului transatlantic a fost făcut odată cu adoptarea, în cadrul summit-ului de la Madrid (3 decembrie 1995), a Agendei Transatlantice, care şi-a propus crearea unui Spaţiu Economic Transatlantic prin reducerea progresivă, până la eventuala eliminare, a barierelor care mai stânjenesc încă fluxurile reciproce de bunuri, servicii şi capitaluri.

Agenda Transatlantică cuprinde un Plan Comun de Acţiune, ale cărui principale obiective imediate în domeniul relaţiilor economice bilaterale se referă la:

▪ negocierea eliminării complete a barierelor de ordin tarifar şi netarifar în calea comerţului cu tehnologie informatică;

▪ accelerarea eforturilor depuse pentru soluţionarea unor aspecte rămase în suspensie după încheierea Rundei Uruguay, în principal în ceea ce priveşte liberalizarea serviciilor de telecomunicaţii şi de transporturi maritime;

▪ încheierea unui acord pentru recunoaşterea reciprocă a procedurilor de testare şi certificare a îndeplinirii standardelor tehnice, ca un pas decisiv pe linia înlăturării "barierelor tehnice" din calea comerţului cu bunuri;

▪ continuarea şi adâncirea cooperării între autorităţile competente în materie de aplicare a politicii de concurenţă, cooperare ale cărei baze au fost puse printr-un acord bilateral (1991).

□ Japonia

Relaţiile economice ale UE cu Japonia au ajuns la dimensiuni mai importante din punct de vedere statistic după anul 1970, perioadă în care proporţia deţinută de Japonia în cadrul importurilor UE s-a triplat (ajungând la 9-10%), iar ponderea Japoniei în cadrul exporturilor UE s-a dublat (atingând un nivel de circa 5%). Datele statistice evidenţiază faptul că relaţiile comerciale bilaterale sunt dezechilibrate, pe parcursul anilor '90 fiind înregistrate deficite anuale de ordinul a 20-30 miliarde ECU.

În aceste circumstanţe, UE, prin instituţiile sale financiare, a acordat prioritate acelor eforturi menite să permită echilibrarea comerţului reciproc, atât în termeni de valoare a fluxurilor comerciale cât sub aspectul asigurării unor oportunităţi de afaceri în Japonia pentru resortisanţii comunitari, comparabile cu cele oferite companiilor japoneze în spaţiul UE. 

În acest context, coordonatele generale ale strategiei comunitare faţă de Japonia au în vedere: 

▪ determinarea unui ritm mai rapid de desfăşurare a ajustărilor structurale ale economiei japoneze, în sensul crearii unui mediu de afaceri deschis şi concurenţial;

▪ negocierea unor măsuri destinate să asigure o mai mare deschidere faţă de importuri a pieţei interne japoneze, inclusiv prin înlăturarea barierelor cu caracter tehnic şi administrativ;

▪ menţinerea sub supraveghere a importurilor din Japonia într-o serie de domenii sensibile, pentru a putea reacţiona prompt în cazul situaţiilor de criză a pieţei comunitare.

În acelaşi timp, se urmăreşte şi corectarea neajunsurilor care ţin de modul de abordare de către exportatorii europeni a pieţei japoneze, considerată "dificilă" de experţii economici. Au fost astfel iniţiate scheme de stimulare a exporturilor bazate pe acordarea de asistenţă pentru desfăşurarea unui marketing adecvat condiţiilor speciale ale pieţei nipone şi pe organizarea de vizite şi programe de studii în Japonia.

▪ Ţările din centrul şi estul Europei (TECE)

Transformările radicale intervenite în estul Europei la începutul anilor '90 au făcut din această regiune un partener de prim ordin al UE. Acordurilor de comerţ şi cooperare economică încheiate cu TECE în 1988-90 le-au succedat negocieri pentru încheierea unor cuprinzătoare acorduri de asociere (Acordurile Europene), care au intrat în vigoare în perioada 1994-96.

Statutul TECE de membri asociaţi ai UE a reprezentat un jalon important în procesul de apropiere a celor două părţi ale continentului, separate în mod artificial vreme de decenii. Obiectivul final al integrării TECE în structurile UE a fost recunoscut formal de Consiliul European de la Copenhaga (iunie 1993): "ţările asociate care doresc acest lucru pot deveni membre ale UE (...) de îndată ce vor fi în măsură să-şi asume obligaţiile statutului de membru". 

Politica UE de susţinere a eforturilor de reformă întreprinse de TECE, absolut indispensabile pentru atingerea unor performanţe economice care să le permită asumarea calităţii de membri ai UE, se bazează pe doi "piloni" importanţi: 

- promovarea comerţului reciproc;

- asistenţa tehnică şi financiară acordată statelor care doresc aderarea la UE.

Schimburile comerciale dintre UE şi TECE au înregistrat o evoluţie foarte dinamică după anul 1989. În relaţia cu primele şase semnatare ale Acordurilor Europene, exporturile UE au crescut într-un ritm mediu anual de 22,3%, iar importurile s-au majorat, în medie, cu 18,3 % pe an. 

O contribuţie însemnată la această dinamică şi-a adus-o cadrul juridic mult ameliorat al relaţiilor comerciale bilaterale. Acordurile Europene au drept obiectiv crearea unei zone de liber schimb în comerţul cu produse industriale între UE şi fiecare ţară asociată. Pentru produsele agricole, acordurile prevăd concesii reciproce pe o scară mai puţin extinsă, o liberalizare mai substanţială a comerţului bilateral rămânând să facă obiectul unor negocieri ulterioare.

Ca regulă generală, măsurile de liberalizare a regimului de import adoptate de UE le anticipează pe cele ale TECE, care beneficiază astfel de perioade de adaptare mai îndelungate. Mai mult, UE a adoptat ulterior o serie de măsuri unilaterale (fără reciprocitate din partea TECE) prin care a anticipat acordarea unor concesii prevăzute de Acordurile Europene.

Analiştii economici apreciază că regimul prevăzut de Acordurile Europene pentru comerţul reciproc cu produse agricole este mai puţin liberalizat, fapt ce trebuie pus pe seama incertitudinilor privind evoluţia politicilor agricole ale ambelor părţi, aflate într-un proces complex de restructurare. Acordurile prevăd însă acordarea reciprocă a unor concesii tarifare destul de semnificative, constând din admiterea fără aplicarea de taxe vamale sau cu taxe vamale reduse faţă de nivelul lor de bază a unor cantităţi predeterminate de produse (contingentele tarifare). Pe ansamblu, în jur de două treimi din exporturile agricole ale TECE către UE beneficiază de un tratament mai favorabil decât cel aplicabil în regim CNF.

REFORMA ECONOMICĂ

Asistenţa acordată de UE pentru a facilita reforma economică din TECE şi, implicit, gradul acestora de pregătire pentru aderare, are o foarte largă sferă de cuprindere şi utilizează instrumente dintre cele mai variate: de la asistenţă de urgenţă şi ajutor alimentar, la asistenţă macro-financiară şi finanţare de proiecte. 

Instrumentul cel mai important utilizat pentru canalizarea asistenţei nerambursabile acordate de UE îl reprezintă programul Phare. Fondurile au fost destinate atât unor programe naţionale, concepute pentru a reflecta priorităţile în materie de reformă ale ţărilor beneficiare, cât şi unor programe multinaţionale. Acestea din urmă sunt orientate cu precădere către domenii care pot genera efecte pozitive ce depăşesc cadrul strict al frontierelor naţionale şi în care o cooperare internaţională eficientă şi o planificare comună a acţiunilor aşează pe baze solide procesul viitoarei integrări europene.

Asistenţa Phare va continua şi în perioada următoare să joace rolul de instrument major destinat ancorării mai solide a proceselor de reformă din estul continentului. Ea va fi orientată în mai mare măsură către sprijinirea unor măsuri concrete de pregătire a aderării TECE la UE. (De exemplu, conform statisticilor, pentru perioada 1995-99, bugetul alocat programului Phare s-a ridicat la 6,7 miliarde ECU).

□ Comunitatea Statelor Independente

După destrămarea fostei Uniuni Sovietice, UE a încheiat Acorduri Comerciale şi de Parteneriat cu unele dintre noile state independente rezultate (Rusia, Ucraina, Belarus, Moldova, Kazahstan şi Kârghâzstan). Acordurile prevăd acordarea reciprocă a regimului CNF de taxe vamale şi îmbunătăţirea accesului exporturilor pe piaţa UE prin eliminarea unor restricţii cantitative aplicate anterior. De asemenea, UE acordă o importantă asistenţă tehnică şi financiară ţărilor CSI, în special prin programul TACIS (lansat în anul 1991).

 

 

 

 

□ Zona Mediteranei

Relaţiile cu ţările din bazinul Mării Mediterane (MED) au o semnificaţie aparte pentru UE: aceste ţări reprezintă pentru Uniune al treilea partener comercial, în ordinea importanţei, cu care desfăşoară circa două treimi din tranzacţiile lor externe şi care furnizează peste un sfert din necesarul de energie al UE. De asemenea, mai multe ţări mediteraneene au depus cereri de aderare la UE: Turcia, Cipru, Malta şi Maroc.

Primele acorduri cu ţări din bazinul Mării Mediterane datează din anii '60, dar abia începând din 1975, pe baza strategiei CEE, "Abordarea Globală a Politicii Mediteraneene", acestea au început să fie aplicabile la nivelul statelor MED. Nu toate acordurile au avut însă acelaşi statut, putând fi distinse din acest punct de vedere: 

▪ acorduri comerciale preferenţiale în baza art. 113 al Tratatului de la Roma: Israel (1975) şi Liban (1977);

▪ acorduri de asociere (bazate pe art. 238 al Tratatului de la Roma) care prevedeau uneori acordarea unui sprijin financiar: Algeria, Tunisia şi Maroc (în 1976), Egipt, Siria şi Iordania (în 1977);

▪ acorduri de asociere prevăzând constituirea unei uniuni vamale: Turcia (1963), Malta (1970) şi Cipru(1972).

Potrivit analiştilor economici, diferenţele existente în privinţa statutului diferitelor acorduri bilaterale reflectau nu numai aspiraţiile de aderare la CEE ale unor ţări MED, ci şi diferenţele, uneori însemnate, existente între nivelurile lor de dezvoltare economică.

Din punct de vedere al prevederilor comerciale, acordurile prezentau o serie de similitudini. De regulă, ele prevedeau acordarea liberului acces pe piaţa comunitară a produselor industriale exportate din ţările mediteraneene, fără reciprocitate din partea acestora (cu excepţia Israelului, care şi-a asumat un angajament vamal). 

În cadrul acelor acorduri care prevedeau crearea unor uniuni vamale, termenele lor de realizare au fost decalate succesiv. De la 1 ianuarie 1996, Turcia a început să aplice faţă de terţi tariful vamal comun al UE, ca şi alte instrumente de politică comercială (antisubvenţii, regimul de creditare a exporturilor, regimul de perfecţionare pasivă şi de import al produselor textile, etc.) de o manieră cât mai asemănătoare cu cea a UE. Alinierea deplină a Turciei la ansamblul politicii comerciale comune ar fi trebuit să se producă înainte de anul 2001 pentru produsele industriale şi în anul 2006 pentru cele agricole.

O altă componentă importantă a acordurilor cu ţările MED este acordarea unei asistenţe financiare, sub formă de transferuri bugetare gratuite şi de împrumuturi acordate de BEI, în cadrul unor protocoale financiare multianuale. 

Necesitatea regândirii politicii mediteraneene a UE, pentru a ţine seama de schimbările geopolitice generate de căderea "Zidului Berlinului", a fost recunoscută explicit de Consiliul European de la Strasbourg (decembrie 1989). Un an mai târziu, Consiliul European decidea inducerea unui nou dinamism în relaţiile cu ţările MED, punând un accent mult sporit pe utilizarea asistenţei externe ca mijloc de promovare a reformelor economice din aceste ţări şi de accelerare a procesului deschiderii spre exterior a economiilor lor. 

Noua strategie mediteraneană a UE s-a cristalizat în 1995 în aşa-numita "Noua Iniţiativă Euro-Mediteraneană", care marchează un salt de la caracterul până atunci strict bilateral al relaţiilor euro-mediteraneene. Iniţiativa urmăreşte obiectivul ambiţios al constituirii unei zone de liber schimb în perspectiva anului 2010. Experţii economici apreciază că regimul relaţiilor comerciale euro-mediteraneene, actualmente cantonat în sfera comerţului cu bunuri, va cunoaşte o nouă dezvoltare prin crearea condiţiilor care să permită declanşarea liberalizării fluxurilor reciproce de servicii şi capitaluri.

Punerea în aplicare a noii iniţiative a fost susţinută printr-o asistenţă financiară sporită din partea UE, în acest scop Consilul European de la Cannes (iunie 1995) decizând alocarea unor fonduri totale de 4,7 miliarde de ECU pentru perioada 1995-2000. Liderii europeni intenţionează să introducă o şi mai mare flexibilitate în ce priveşte beneficiarii acestor fonduri, prin înlocuirea relaţiilor financiare contractuale tradiţionale cu un sistem financiar independent, în care alocările de fonduri pe ţări receptoare să nu fie predeterminate, ci să decurgă în mod liber din performanţele lor economice şi progresele făcute în aplicarea acordurilor de asociere la UE.

Credibilitatea şi avantajele majore ale AEM provin în principal din: 

- consacrarea prin instrumente de drept public a unor angajamente; 

- condiţionarea implicită a transferurilor financiare dinspre UE de punerea în aplicare a prevederilor acordurilor; 

- punerea la dispoziţia ţărilor MED de asistenţă tehnică pentru îmbunătăţirea administrării cadrului intern de reglementare.

Intrarea într-o nouă etapă a cooperării euro-mediteraneene a fost consacrată de reuniunea la vârf a şefilor de stat sau de guvern din cele 15 membre UE cu omologii lor din cele 12 state (inclusiv Autoritatea Palestiniană) partenere din zona Mediteranei. Reuniunea, desfăşurată în noiembrie 1995 la Barcelona, a confirmat obiectivul creării zonei euro-mediteraneene de liber schimb în perspectiva anului 2010 şi a afirmat necesitatea completării cooperării bilaterale cu acţiuni întreprinse la nivel multilateral.

 

 

 

 

□ Africa-Caraibe-Pacific (ACP)

Cooperarea dintre UE şi ţările ACP are o lungă istorie, care debutează cu semnarea Convenţiei de la Yaounde (1963), cu un număr de 18 state africane, dintre care multe îşi câştigaseră recent independenţa. Ulterior, numărul ţărilor antrenate în relaţia specială de cooperare cu UE a crescut până la 70, iar aria lor geografică s-a extins şi asupra Caraibelor şi Pacificului. 

Cooperarea UE-ACP are o serie de trăsături care îi conferă un caracter deosebit pentru relaţiile dintre ţări dezvoltate şi ţări în curs de dezvoltare:

▪ caracterul contractual, concretizat în consacrarea angajamentelor reciproce printr-un instrument juridic;

▪ durabilitatea, care conferă previzibilitate relaţiilor dintre părţi;

▪ caracterul multilateral, care permite manifestarea deplină a solidarităţii ţărilor din lumea a treia;

▪ dialogul permanent.

Produsele exportate de ţările ACP se bucură de acces aproape deplin pe piaţa UE. Produselor industriale (cu excepţia câtorva minerale) nu li se aplică nici un fel de taxă sau altă restricţie la intrarea în UE, iar peste 70% din exporturile agricole ale ţărilor ACP se bucură de acelaşi tratament. Excepţiile de la acest regim liberal privesc produsele supuse în UE organizării comune a pieţelor, dar şi în aceste cazuri ţările ACP beneficiază de un tratament preferenţial pentru importul unor anumite cantităţi predeterminate. Ca atare, circa 95% din produsele agroalimentare ACP vândute pe piaţa comunitară beneficiază de condiţii privilegiate în raport cu alte ţări terţe furnizoare. 

Condiţiile şi normele care trebuie îndeplinite de produsele ACP pentru a beneficia de tratamentul privilegiat sunt mai puţin stricte decât cele aplicate în cazul altor acorduri ale UE şi au fost relaxate continuu în ultimii 10 ani. În prezent, este suficient ca 45% din valoarea unui produs să fie adăugată în cadrul unor operaţiuni de prelucrare într-o ţară ACP pentru ca acesta să fie acceptat pentru tratamentul preferenţial pe piaţa comunitară. Mai mult, în cadrul celor 45%, o treime o poate reprezenta valoarea adaugată într-o ţară în curs de dezvoltare neaparţinând ACP (cu condiţia să fie desemnată ca limitrofă ţărilor ACP - cazul unor state latino-americane şi maghrebiene). Singura contraprestaţie din partea ţărilor beneficiare de concesii o reprezintă acordarea reciprocităţii exporturilor provenite din UE.

Pe lângă componenta comercială, relaţia UE-ACP are o puternică componentă de asistenţă, care ia forme dintre cele mai diverse. Asistenţa acordată ţărilor ACP utilizează două instrumente principale: transferuri directe din FED şi credite BEI. Aceasta a cunoscut o impulsionare continuă în ultimii 25 de ani, valoarea fondurilor alocate crescând de la 3,5 miliarde de ECU în 1975-80, la 14,6 miliarde de ECU în perioada 1995-2000. În acelaşi interval s-au produs şi anumite reorientări în ce priveşte destinaţiile acestei asistenţe: de la promovarea predilectă a culturilor agricole pentru export, la o mai mare autosuficienţă alimentară; de la construirea de proiecte vaste de infrastructură, la întreţinerea acestora şi la un număr crescut de "micro-proiecte". Au fost introduse şi mecanisme noi, de finanţare compensatorie şi au fost create finanţări destinate susţinerii ajustării structurale, fiind puse la dispoziţie capitaluri de risc pentru investiţii.

Mecanismul de stabilizare a încasărilor provenite din exporturi (STABEX) a fost conceput pentru a proteja ţările ACP, foarte dependente de exportul unui număr limitat de produse tropicale, de fluctuaţiile mari înregistrate de preţul acestor produse pe piaţa mondială. Facilitatea introdusă de mecanismul de finanţare SYSMIN este destinată să contribuie la menţinerea rentabilităţii exploatărilor miniere din ţările ACP, prin finanţarea operaţiunilor de întreţinere, reabilitare şi raţionalizare a capacităţilor de producţie. Deşi au crescut permanent, ajungând la 1,8 miliarde dolari pentru perioada 1996-2000, fondurile destinate STABEX nu au reuşit să acopere integral cererile de finanţare compensatorie primite.

Convenţia de la Lome, semnată în octombrie 1995 şi cunoscută sub denumirea "Lome IV", a adus drept noutate în planul asistenţei acordate ţărilor ACP abordarea problemelor ajustării structurale. Potrivit analiştilor economici, necesitatea acestei asistenţe a devenit evidentă la finele deceniului trecut, când aproape jumătate din ţările ACP erau pe cale de a pune în aplicare programe de ajustare structurală convenite cu FMI şi Banca Mondială. Sprijinul pentru ajustarea structurală a devenit un capitol distinct al asistenţei financiare globale acordate, echivalent cu 10% din aceasta. Potrivit acestei Convenţii, asistenţa pentru ajustare structurală poate fi utilizată pentru realizarea unor importuri critice, pentru obţinerea de expertiză legată de punerea în practică a programelor convenite cu instituţiile financiare internaţionale sau pentru măsuri de protecţie socială. Aceasta a beneficiat de fonduri în valoare de 1,4 miliarde ECU pentru perioada 1996-2000.

Asistenţa rambursabilă a fost şi ea îmbunătăţită, atât calitativ (prin reducerea cu două procente a ratelor dobânzii percepute de BEI, până la nivelul de 3-6% pe an), cât şi cantitativ, volumul capitalurilor de risc crescând de la 600 milioane ECU în 1986-90, la 1 miliard de ECU în perioada 1996-2000.

Deşi cooperarea UE-ACP nu este supusă unor condiţii de natură politică, procesele de democratizare desfăşurate în multe ţări ale lumii în ultimul deceniu au impus însă o anumită adaptare şi în cadrul Convenţiei Lome. Astfel, în urma analizei intermediare a acordului "Lome IV", desfăşurate în 1995, a fost introdusă şi o clauză democratică, suplimentară faţă de clauza referitoare la drepturile omului care era prevăzută în "Lome III".

 

 

□ America Latină

Deşi nu ocupă o pondere deosebită în comerţul exterior al UE, relaţiile economice cu America Latină s-au dezvoltat pe parcursul deceniului trecut, când UE a menţinut relaţii strânse cu economiile latino-americane devastate de criza datoriei externe, iar aderarea Spaniei şi Portugaliei la UE a marcat şi găsirea unor afinităţi de ordin cultural.

Apropierea celor două părţi în plan instituţional a necesitat o perioadă mai îndelungată, care a început în 1971-73 prin semnarea unor acorduri comerciale cu caracter nepreferenţial cu Argentina, Uruguay şi Brazilia. Acestor aranjamente strict comerciale le-a succedat o nouă generaţie, cea a acordurilor-cadru de cooperare, care au fost încheiate astfel:

▪ în 1982, cu Brazilia;

▪ în 1983, cu ţările membre ale Pactului Andin (Bolivia, Columbia, Ecuador, Peru, Venezuela);

▪ în 1987, cu ţările Pieţei Comune a Americii Centrale (Costa Rica, Guatemala, Honduras, Nicaragua, Panama, Salvador);

▪ în 1990, cu Argentina şi Chile.

Cu unele particularităţi, toate aceste acorduri, nepreferenţiale, urmăresc promovarea schimburilor reciproce şi instaurarea unei coopereri în diverse sectoare: economic, ştiinţific şi tehnic. În 1990, UE a acordat în mod unilateral o serie de concesii tarifare ţărilor Pactului Andin, ca o contribuţie la eforturile de reducere a dependenţei economice a acestora de culturile ilegale de plante stupefiante, iar un an mai târziu au fost oferite facilităţi similare şi ţărilor central-americane.

În decembrie 1995, în cadrul unei reuniuni la vârf între şefii de stat sau de guvern ai membrilor UE şi omologii lor din ţările celei mai noi şi mai puternice grupări integraţioniste din America Latină, MERCOSUR (Argentina, Brazilia, Uruguay şi Paraguay), s-a convenit ca ambele părţi să conlucreze pentru a fi în măsură să încheie un acord de liber schimb înainte de 2001. 

□ Asia 

Relaţiile UE cu ţările asiatice cunosc şi ele un dinamism reînnoit în ultimii ani, generat în principal de ritmul înalt de creştere a comerţului dintre UE şi ţările recent industrializate din Asia de Sud-Est.

Primele acorduri comerciale ale UE cu ţările asiatice, care datează de la începutul anilor '70, au fost însă încheiate cu India, Sri Lanka, Pakistan şi Bangladesh. În 1980 s-a semnat un acord de cooperare cu ţările ASEAN, prevăzând acordarea reciprocă a regimului vamal CNF. Relaţiile economice cu China au fost guvernate iniţial de un acord comercial nepreferenţial încheiat în 1978 şi extins ulterior în 1985 - la un acord-cadru de cooperare.

Pe linia construirii unei abordări unitare a politicii UE faţă de ţările asiatice, în martie 1996 a avut loc primul summit euro-asiatic (ASEM), găzduit de Thailanda, la care au participat, pe lângă reprezentanţii "celor 15" şi ai Comisiei Europene, omologii lor (şefi de stat sau de guvern) din Japonia, China, Coreea de Sud şi membrii ASEAN (Brunei, Filipine, Indonezia, Malaiezia, Singapore, Thailanda, Vietnam). Dialogul bilateral început cu acest prilej urmăreşte o mai bună cunoaştere reciprocă a valorilor din cele două zone şi promovarea unor contacte regulate şi schimburi de vederi în probleme de interes comun. 

 

PROGNOZE

 

"Fluxurile nete de capital privat către pieţele emergente s-ar putea diminua, în acest an, până la 123 de miliarde de dolari, reprezentând cel mai redus nivel din ultimii zece ani", preconizează experţii Institutului de Finanţe Internaţionale (IIF).

Cifra reprezintă o revizuire în sens negativ a previziunilor instituţiei, în condiţiile în care într-un raport publicat în luna mai 2002, IIF anticipa o creştere până la 160 de miliarde de dolari a fluxurilor de capital privat către statele în curs de dezvoltare în anul în curs.

Dacă în studiul său precedent IIF estima la 132 de miliarde de dolari volumul fluxurilor de capital orientate către statele emergente în anul 2001, prezentul raport arată că acesta s-a situat, în realitate, la 126 de miliarde de dolari.

Estimările institutului sunt însă mai pozitive în ceea ce priveşte anul 2003, pentru care întrevede o valoare de 151 de miliarde de dolari, cu condiţia continuării procesului de redresare a economiei globale. Experţii IIF avertizează, pe de altă parte, că această creştere prevăzută nu se datorează neapărat unei îmbunătăţiri a condiţiilor economice din ţările în curs de dezvoltare, ci mai degrabă diminuării ieşirilor de capital din statele aflate în criză.

"Atât nivelul avut în vedere de IIF pentru acest an, cât şi cel pentru anul viitor, sunt relativ similare cu volumul fluxurilor de capital înregistrat la începutul anilor '90 şi cu mult sub media înregistrată în ultimii zece ani, respectiv 187 de miliarde de dolari. Ca pondere în PIB-ul statelor emergente, fluxurile nete de capital privat s-au diminuat de la circa patru procente în anul 1992 până la două procente, în acest an", se apreciază în studiul IIF.

În ceea ce priveşte componenţa acestor fluxuri de capital, este de aşteptat ca investiţiile directe să continue să reprezinte principalul element atât în 2002, cât şi anul viitor. Cu toate acestea, volumul investiţiilor directe va scădea, la rândul său, apreciază IIF, de la 135 de miliarde de dolari, anul trecut, la 113-116 miliarde de dolari, declin ce reflectă, din perspectiva investitorilor, o reevaluare a riscurilor, iar în ceea ce priveşte ţările în curs de dezvoltare o încetinire a ritmului de derulare a reformelor structurale şi a procesului de privatizare. În schimb, creditele nebancare şi investiţiile de portofoliu, alte componente majore ale fluxurilor de capital, vor cunoaşte un progres în anul acesta, deşi la un nivel în continuare inferior celui din anii precedenţi.

Raportul institutului financiar semnalează, pe de altă parte, importante deosebiri între regiuni. În cazul Europei, în special pentru economiile statelor membre ale UE, fluxurile nete de capital privat sunt preconizate să crească la 23,9 miliarde de dolari la sfârşitul anului 2002 şi la 36 de miliarde de dolari în 2003. Un trend ascendent este prevăzut şi pentru ţările în curs de dezvoltare din regiunea Asia-Pacific, care vor beneficia de fonduri în valoare de 61 de miliarde de dolari în 2002 şi de 66 de miliarde de dolari în 2003.

Volumul fluxurilor de capital orientate către America Latină va scădea, cel mai probabil, la 29,1 miliarde de dolari la sfârşitul anului 2002, faţă de 45,6 miliarde de dolari în 2001 şi 65 de miliarde de dolari în anul 2000. Pentru 2003, IIF anticipează, totuşi, o redresare în regiune, ceea ce va avea ca efect un nivel al fluxurilor de capital privat de 39,2 miliarde de dolari.

Statele emergente din Africa şi Orientul Mijlociu se regăsesc de asemenea printre ţările cu fluxuri în scădere, de la 10,6 miliarde de dolari anul trecut la 9,2 miliarde de dolari în acest an. Situaţia s-ar putea schimba însă în anul următor, când sunt prevăzute fluxuri de capital în valoare de 10,4 miliarde de dolari.

Într-un capitol separat al studiului, intitulat "Un deceniu de fluxuri de capital către pieţele emergente: înapoi de unde am plecat?", IIF precizează însă că, deşi în valoare nominală răspunsul la această întrebare este aparent pozitiv, iar din perspectiva ponderii acestor fluxuri la PIB situaţia este chiar mai proastă, modificările de structură - respectiv orientarea către investiţiile directe - reflectă în realitate stabilizarea economiei acestor state.

